
Referat de aprobare a proiectului de hotărâre

Sectiunea a 2 - a 
Motivul emiterii proiectului de hotărâre

1. Descrierea situaţiei actuale
	 
	În anul 2016 Timișoara a câștigat titlul de Capitală europeană a culturii pentru 2021, astfel asumându-și revitalizarea și completarea infrastructurii culturale pe raza Municipiului. Rețeaua de cinematografe este parte integrantă a programului pentru intervenții de infrastructură culturală și este cuprinsă în Dosarul final de candidatură.
	Prin HCL nr. 559/20.12.2017, a fost asumat de către Consiliul Local al Municipiului Timişoara, Protocolul de predare-primire a imobilelor cu destinaţia de săli şi grădini de spectacol cinematografic din Municipiul Timişoara, încheiat între R. A. D. E. F. RomâniaFilm şi Municipiul Timişoara. Prin acest document, Municipiul Timişoara a preluat cinematografele Timiş, Dacia, Victoria, Unirea, Fratelia, Freidorf şi Arta. Aceste imobile nefiind folosite de foarte mult timp, sunt în stare avansată de deteriorare.
	Prin preluarea acestor imobile/cinematografe conform protocolului mai sus amintit, Primăria Municipiului Timişoara şi-a luat anagajamentul privind reabilitarea acestor spaţii întrucât sunt dezafectate, iar accesul persoanelor neautorizate este liber, astfel existând pericolul de accidente, incendii ori explozii de gaze, care pot duce la pierderi de vieţi omeneşti şi/sau distrugerea imobilelor. 
	Prin reabilitarea acestor spaţii, Primăria Municipiul Timişoara intenţionează schimbarea acestora în centre multifuncţionale în cadrul cărora să se desfăşoare activităţi culturale, destinate tuturor vârstelor.
Construcția asupra căreia se intervine în vederea reabilitării și modernizării, Cinematograful ”Timiș”, este amplasată în municipiul Timișoara, cu acces principal din Piața Victoriei, aceasta fiind una dintre cele mai importante piețe din cadrul orașului.
Construcția este datată din anii ’80 și este amplasată pe un teren de 1920 m2 și 2456,5 m2 suprafață construită desfășurată. Momentan spațiul nu este folosit.

2. Schimbări preconizate şi rezultate aşteptate

	Având în vedere că în momentul actual Timişoara se confruntă cu lipsa de spaţii cu destinaţii culturale, este necesar şi oportun ca sălile şi grădinile de spectacol cinematografic să fie redate circuitului socio-cultural, locuitorilor Municipiului Timişoara, prin refuncţionalizarea lor ca şi spaţii culturale.
	Scopul implementării proiectului constă în satisfacerea cerințelor de bunăstare și a exigențelor de calitate impuse de normele interne și europene în ceea ce privește condițiile găzduirii de evenimente din sfere culturale diferite.
	Beneficiarul principal al proiectului este Municipiul Timișoara iat beneficiarii direcți ai investiției sunt cetățenii orașului, turiști, angajații instituției care desfășoară activități culturale. În momentul reabilitării imobilului, numărul de spectatori va crește atât prin concentrarea în zona centrală a cetățenilor cât și a numărului de turiști care vizitează orașul.
	Reabilitarea cinematografului Timiș va crea pentru Municipiul Timișoara  oportunități de inițiere și desfășurare a proiectelor și programelor culturale. Prin acest proiect, se doreşte ca cinematograful Timiș să devenină un centru multifuncţional pentru activităţi culturale, acest fapt putând fi sprijinit  și de  amplasarea sa în centrul orașului dar și de capacitatea de care va putea dispune. 
	Reabiltarea va veni împreună cu dotările ce permit utilizarea acestuia nu numai pentru proiecţii de film, dar şi pentru spectacole de teatru, concerte, conferinţe.
	
3. Concluzii        

	Urmare a celor prezentate mai sus, considerăm oportună promovarea Proiectului de hotărâre privind aprobarea documentaţiei tehnico-economice-faza D.A.L.I pentru obiectivul “Reabilitare imobil Cinematograful Timiș” şi-l supun spre dezbatere şi aprobare Consiliului Local al Municipiului Timişoara. 

